Erik Reitzel
Erik Reitzel, 10.5.1941-6.2.2012, dansk civilingeniør. Erik Reitzel havde fra 1971 egen rådgivende virksomhed og blev kendt for sit arbejde med minimalkonstruktioner, lette konstruktioner, udført med et minimum af materialer. Han samarbejdede med mange arkitekter, bl.a. J.O. von Spreckelsen om La Grande Arche, Menneskehedens Triumfbue, i Paris (1983-89) og med KHR arkitekter AS om den danske pavillon til Verdensudstillingen i Sevilla (1992). Gitterkonstruktionen Den symbolske globus opførtes på Nytorv i København i 1995 og blev samme år flyttet til UNESCOs hovedkvarter i Paris.
Erik Reitzel underviste fra 1967 på Kunstakademiets Arkitektskole, hvor han var professor 1989-2001, og på Danmarks Tekniske Universitet, som lektor 1979-89 og som professor i konstruktionsdesign 2001-05. Han modtog sammen med von Spreckelsen Nykredits Arkitekturpris i 1988 og Æreslegionen i 1990.